Aspen kry R4,4 mjd. uit Japanse transaksie | Netwerk24
Deur Nellie Brand-Jonker 31 Januarie 2020 13:51
Die farmaseutiese groep Aspen gaan sowat R4,4 miljard se kontant ontvang vir sy bedrywighede wat in Japan verkoop is.
Aspen delg skuld met die inkomste uit sy Japanse bedrywighede.
Die maatskappy het in November aangekondig ’n ooreenkoms is gesluit om sy bedrywighede in Japan en die verwante handelsname aan Sandoz aan die internasionale groep Novartis te verkoop.
Aspen het Vrydag aangekondig die aanvanklike kontant wat hy gaan ontvang ná belasting en transaksiekoste beloop sowat €270,3 miljoen en dat dit R4,4 miljard is gegrond op ’n wisselkoers van R16,26 teenoor die euro.
In November het Aspen gesê die kontant wat aanvanklik gekry word, sou €300 miljoen beloop.
Latere betalings kan volg indien sekere mylpale bereik word.
In November is gesê dié latere betalings kan €100 miljoen beloop.
Netwerk24 het in November berig Aspen gaan die geld aanwend om sy skuld te delg.
“Die afhandeling van hierdie desinvestering verteenwoordig ’n belangrike stap vir die maatskappy om ’n meer gefokusde onderneming te skep in markte waar daar voldoende skaalekonomieë bereik kan word,” het die maatskappy gesê.
Meer oor: Aspen | Aspen Pharmacare | Farmaseutiese Maatskappye | Farmaseutiese Bedryf | Medisyne